Udtalelse afgivet af Det Rådgivende Udvalg for Kontrol med Fusioner og Virksomhedsovertagelser på udvalgets 68. møde den 15. september 1999 vedrørende det foreløbige udkast til beslutning i sag IV/M.1383 - Exxon/Mobil

(2004/C 102/11)

(EØS-relevant tekst)

(Kommissionens beslutning 2004/284/EF - EUT L 103 af 7.4.2004)

1. Det rådgivende udvalg er enigt med Kommissionen i, at den anmeldte transaktion

a) udgør en fusion som defineret i fusionsforordningens artikel 3, stk. 1, litra a), og

b) er af fællesskabsdimension som defineret i forordningens artikel 1, stk. 2.

2. Da det rådgivende udvalg er enigt med Kommissionen i, at da fusionen ikke vil føre til skabelse eller styrkelse af en dominerende stilling på markederne for:

a) prospektering, udvikling, produktion og salg af råolie og naturgas

b) "Gas to Liquid", og

c) kemiske tilsætningsstoffer og smøremidler (med undtagelse af smøremidler til luftfartsindustrien)

er det ikke nødvendigt at definere de relevante markeder nærmere inden for disse områder.

3. Et flertal i det rådgivende udvalg er enigt med Kommissionen i, at de relevante produktmarkeder er:

a) stordistribution af naturgas

b) langdistancedistribution af naturgas

c) underjordiske lagerfaciliteter for naturgas

d) gruppe 1-basisolier

e) smøremidler til fly

f) detailsalg af motorbrændstof

g) detailsalg af motorbrændstof på motorveje, og

h) flybrændstof.

Et mindretal finder det nødvendigt at skelne mellem gas med lav varmeværdi og gas med høj varmeværdi på markedet for langdistancedistribution.

4. Et flertal i det rådgivende udvalg er enigt med Kommissionen i, at de relevante geografiske markeder for produktmarkederne, der nævnes ovenfor under punkt 3, er:

a) Nederlandene for stordistribution af naturgas

b) Tyskland (nationalt og regionalt) for langdistancedistribution af naturgas

c) det sydlige Tyskland for underjordiske lagerfaciliteter for naturgas

d) EØS for gruppe 1-basisolier

e) hele verden for smøremidler til fly

f) Østrig, Tyskland, Luxembourg, Nederlandene og Det Forenede Kongerige for detailsalg af motorbrændstof

g) Frankrig for detailsalg af motorbrændstof på motorveje, og

h) Gatwick-lufthavnen for flybrændstof.

Et mindretal anser markederne under litra f) og g) for at være mindre end nationale markeder.

5. Et flertal i det rådgivende udvalg er enigt med Kommissionen i, at den anmeldte transaktion vil føre til skabelse eller styrkelse af en dominerende stilling på samtlige markeder, der nævnes ovenfor under punkt 4. Et mindretal undlader at tage stilling.

6. Et flertal i det rådgivende udvalg er - med forbehold af markedsundersøgelser, Kommissionens krav om tilpasninger og en mere detaljeret forståelse af de foreslåede tilsagn - enigt med Kommissionen i, at disse tilsagan vil fjerne konkurrenceproblemerne i forbindelse med den anmeldte fusion på samtlige markeder, der nævnes under punkt 4. Et mindretal vurderer, at det ikke kunne give en udtalelse.

7. Et flertal i det rådgivende udvalg er - med forbehold af indvendingerne, der nævnes ovenfor under punkt 6 - enigt med Kommissionen i, at fusionen bør erklæres forenelig med fællesmarkedet og EØS-aftalen på betingelse af, at alle de afgivne tilsagn opfyldes i fuldt omfang. Et mindretal vurderer, at det ikke kunne give en udtalelse.

8. Det rådgivende udvalg henstiller, at dets udtalelse offentliggørelse i Den Europæiske Unions Tidende.

9. Det rådgivende udvalg opfordrer Kommissionen til at tage hensyn til alle de forhold, der blev drøftet på mødet.